b'\n_START_ARTICLE_\nGuerra del Golf\n_START_SECTION_\nCauses\n_START_PARAGRAPH_\nL\'origen de la guerra va ser la invasi\xc3\xb3 iraquiana, ordenada pel president Saddam Hussein, de Kuwait al qual considerava part del territori iraqui\xc3\xa0. La invasi\xc3\xb3 es va materialitzar el 2 d\'agost de 1990; fet condemnat per les Nacions Unides. _NEWLINE_A l\'agost, l\'ex\xc3\xa8rcit iraqui\xc3\xa0, dirigit pel dictador Saddam Hussein, va envair en un sol dia el ve\xc3\xad Kuwait. L\'objectiu era apoderar-se del petroli kuwaiti\xc3\xa0 per eixugar les despeses i els desastres de la llarga guerra mantinguda amb l\'Iran (1980-1988) que li havia costat mig mili\xc3\xb3 de baixes. Ajuntant les seves reserves de cru a les kuwaitianes, Bagdad controlava el 20% de totes les del m\xc3\xb3n._NEWLINE_D\'altra banda, Saddam necessitava \xc3\xa8xits en pol\xc3\xadtica internacional, ja que la Guerra Iran-Iraq havia quedat en taules: no hi havia acord de pau, no tornaven el 60.000 presoners iraquians i es continuava mantenint en peu de guerra un ex\xc3\xa8rcit d\'un mili\xc3\xb3 d\'homes. En un moment en qu\xc3\xa8 la guerra freda semblava finalment desactivada, els occidentals s\'enfrontaven a una crisi inesperada en un dels antics "taulers secundaris".\n_START_SECTION_\nOperaci\xc3\xb3 tempesta del desert\n_START_PARAGRAPH_\nLa reacci\xc3\xb3 nord-americana i de part del m\xc3\xb3n \xc3\xa0rab va ser r\xc3\xa0pida i en\xc3\xa8rgica. Els primers van comen\xc3\xa7ar a enviar tropes a l\'Ar\xc3\xa0bia Saudita nom\xc3\xa9s sis dies despr\xc3\xa9s de la invasi\xc3\xb3 i la Lliga \xc3\x80rab va condemnar l\'acci\xc3\xb3 iraquiana vuit dies despr\xc3\xa9s. Sobre aquestes accions es va organitzar una enorme coalici\xc3\xb3 internacional antiiraquiana, amb el suport de l\'ONU. Les tropes dels Estats Units representaven un 74% de les forces combinades._NEWLINE_La coalici\xc3\xb3 que va sorgir de tot all\xc3\xb2 superava qualsevol de les organitzades en la hist\xc3\xb2ria contempor\xc3\xa0nia des de les guerres napole\xc3\xb2niques. Amb l\'URSS col\xc2\xb7laborant en el Consell de Seguretat de l\'ONU, semblava haver-se convertit en un instrument realment \xc3\xbatil per imposar un Nou Ordre Mundial._NEWLINE_La suposada amena\xc3\xa7a d\'un nou xoc petrolier contribu\xc3\xafa a la resoluci\xc3\xb3 mostrada pels occidentals. Per\xc3\xb2, sobretot, existia una clara voluntat de corregir l\'equilibri de forces en el sempre inestable Orient Mitj\xc3\xa0, despr\xc3\xa9s de la descongelaci\xc3\xb3 de l\'Europa oriental._NEWLINE_Les principals batalles van ser combats aeris i terrestres en la frontera d\'Iraq i Kuwait o amb el l\xc3\xadmit amb Ar\xc3\xa0bia Saudita. Els atacs aeris es feren a centres de comanda i control iraqians, instal\xc2\xb7lacions de comunicacions, magatzems de subministrament, i forces de refor\xc3\xa7. La superioritat a\xc3\xa8ria sobre l\'Iraq es guany\xc3\xa0 abans que els principals combats de terra comencessin._NEWLINE_Les atacs inicials componien de M\xc3\xadssils creuer BGM-109 Tomahawk llan\xc3\xa7ats des de vaixells, bombarders camuflats Lockheed F-117 Nighthawk amb bombes guiades per l\xc3\xa0sers, i aeronau armades amb m\xc3\xadssils antiradar. Aquests primers atacs permeteren als ca\xc3\xa7abombarders guanyar la superioritat a\xc3\xa8ria sobre el pa\xc3\xads per continuar atacant amb bombes guiades._NEWLINE_Els Fairchild Republic A-10 Thunderbolt II atacaren les forces blindades iraquianes amb metralladores Gatling GAU-8 Avenger i m\xc3\xadssils AGM-65 Maverick en suport de les tropes de terra nord-americanes, i els helic\xc3\xb2pters d\'atac disparaven m\xc3\xadssils AGM-114 Hellfire i BGM-71 TOW. La flota aliada tamb\xc3\xa9 us\xc3\xa0 els bombarders AWACS i Boeing B-52 Stratofortress._NEWLINE_La for\xc3\xa7a a\xc3\xa8ria estava constitu\xc3\xafda per m\xc3\xa9s de 2.500 avions de combat, dels quals 1.800 nord-americans, que lluitaren contra una for\xc3\xa7a iraquiana d\'aproximadament 500 Mig-29 i caces Dassault Mirage F1. M\xc3\xa9s de 88.000 missions de combat foren dutes a terme per forces aliades amb m\xc3\xa9s de 88.000 tones de bombes deixades caure al final de la cinquena setmana. La guerra no es va estendre m\xc3\xa9s enll\xc3\xa0 a despit del llan\xc3\xa7ament per part d\'Iraq de m\xc3\xadssils del tipus Scud que van impactar a ciutats d\'Israel. _NEWLINE_La guerra va ser curta per\xc3\xb2 no tant com confiaven les forces aliades, ja que l\'equipament de l\'Iraq era millor del que havien previst. L\'objectiu de derrocar a Saddam Hussein no es va aconseguir._NEWLINE_El cost econ\xc3\xb2mic de la guerra es calcula pels aliats al voltant de 61.100 milions de d\xc3\xb2lars (la major part d\'aquest import el van pagar els altres pa\xc3\xafsos aliats, no els Estats Units). No es coneixen les dades del cost econ\xc3\xb2mic de les operacions militars empreses per l\'Iraq. A m\xc3\xa9s es van cremar els pous de petroli de Kuwait amb danys ambientals afegits als econ\xc3\xb2mics._NEWLINE_Hi va haver un control informatiu estricte per part de les autoritats militars (iraquianes i aliades) en aquesta primera guerra que es presentava com la primera guerra transmesa en directe per televisi\xc3\xb3.'